khistorydata/jeongjo-sjw-relations huggingface dataset:
정조 10년
李祖承。以禮曹言啓曰。王大妃殿除服當否本曹草記。傳曰。議于館閣臣稟處。可也事。批下矣。問于館閣諸臣。則弘文館提學臣徐有隣。以爲。緦之制三月也。三月盡則當除。啓欑而服。過虞而除。亦出於情禮兩盡之義。小記之說。無容更議。而第伏念始服之除。旣在當月之朔。還服之除。不出當月之內。除服節次。過葬乃擧。未必有過朔之嫌。而臣素昧禮意。不敢臆對。伏惟上裁云。藝文館提學臣兪彦鎬。以爲。小記注說收藏以俟云者。蓋爲久不葬者言。而小記又曰。爲兄弟旣除喪已。及其葬也。反服其服。此言小功以下。而所以先除者。以計月之制。不可踰限也。所以反服者。以送往之際。欲復伸情也。然則先除與反服。初不係於月日之久近者。自可見矣。至若旋服除服之期。則以啓殯與初虞爲節者。已有古今儒先之所論。無容更議云。前大提學臣黃景源。以爲。臣淺陋素昧禮律。今此王大妃殿服制當除與不當除。雖不敢以臆見仰對。而今朔依禮除服。姑爲收藏。初虞後永除似宜。至於一念加服。不合禮意。恐非今日之所可行者。伏惟上裁云。前大提學臣吳載純。以爲。竊念五服月數差等有義。恐不宜有所踰越。喪服小記註所謂月數足而除其服。猶必收藏以俟葬。似由於此。今此禮葬之期在於緦服月數已過之後。其間日字。雖不甚久。仍而不除。亦恐未安。臣之賤見則王大妃殿服制。依禮除之。而啓殯。葬禮之始。以是日還服其服。初虞而除。似合禮意。臣素蔑禮學。王朝典禮。尤係莫重。不敢質言仰對。伏惟上裁云。前提學臣李命植。以爲。王大妃殿除服之節。有問議之命矣。竊伏見禮經所載者常也。後世遵而行之。所不載者變也。知禮之家。或比例。或義起而爲之說焉。今此除服一節。旣在禮經。明有可據。則恐不當更以虞後除之限。同在一月之內。仍服不除。延至二十日之久也。臣不解禮意。只貢膚淺之見。伏惟上裁云。前提學臣徐浩修。以爲。臣於禮經。素無講究。莫重典制。不敢臆對云。奎章閣提學臣李性源。以爲。功緦旣除之後。葬而服虞而除。旣是古禮。則今此王大妃殿除服一節。更無可疑。而第伏念禮葬日字。旣在二旬之內。暫釋旋服。未敢知禮意之如何。臣本茫昧。無以臆對。伏惟上裁云。奎章閣直提學臣李秉模。以爲。還服之在啓殯。除服之在初虞。俱有所據之文。庶無可疑之端。獨未敢知禮月之翌月。亦當爲有故久未葬之歸歟。服除之限。雖在前月之晦。初虞之期。不出此月之念。則恐未可以許久踰朔論。而莫重典禮。不敢臆對。伏惟上裁云。奎章閣直提學臣朴祐源。以爲。除服還服之節。昭載於禮文。而顧臣謏淺。素昧典禮。不敢臆對。伏惟上裁云。奎章閣直閣臣鄭大容。以爲。王家典禮。至愼至重。節目間大小經權。皆有前人定論。以臣蔑識謏見。更何敢容說。伏惟上裁云。奎章閣侍敎臣尹行任。以爲。今以王大妃殿服制。還服除服之節。有館閣臣獻議之命矣。藏服於制盡之曰。還服於殯啓之時。以至葬畢而除之。古禮則然。而顧臣謏淺。素昧王朝典禮。不敢臆對。伏惟上裁云。館閣諸臣之議如此。敢啓。傳曰。因襄事之踰一月。有此收議之擧。下先正說。只釋虞而除之。虞義亦無指的斷定者。今將何所適從。且靷日若在月初二三日。則又將何以變除乎。更令弘文館。博敎典禮。指一稟處。可也。
정조 10년
洪仁浩。以弘文館言啓曰。因禮曹草記。王大妃殿除服當否。有自本館博考典禮。指一稟處之命矣。虞則除之。出於開元禮。而其所謂虞者。似指初虞云者。已有先正所論。而他無更考之書。至於靷日之若在月初二三日。則其變制與否。雖無可據之文。而第以喪服小記疏中所謂月足而除之語觀之。則三朔之晦。卽是服盡之限也。然則靷日雖在初二三日。而除服於初一日。反服於二三日。恐合禮意。臣等學識魯莽。素昧禮書。莫重典禮。未敢質言。不勝惶恐敢啓。傳曰。王朝典禮。庶於士喪禮一念之間。旣除還服。在所愼重。今此博考之命。蓋出於不敢遽定之意。我朝故事。必有旁照考據。而先謂定論。亦多雜出者。何無一言槪及。草之數行。不成博考體數。卿等推考。更爲的硜考據以聞。可也。
정조 10년
李祖承。以墓所都監都提調意啓曰。今日未時量。壙中畢鍊正後。仍築地灰之意。敢啓。傳曰。知道。
정조 10년
李祖承。以墓所都監都提調意啓曰。臣與領議政鄭存謙。右議政金熤。都監提調錦城尉朴明源。行知中樞府事具善復。禮曹判書尹蓍東。觀象監提調左參贊李命植。行副司直李聖圭。行都承旨李秉模。今日卯時穿壙至四尺。則土性細膩。色品深黃。中心土。入盛樻子監封。御覽次使相地官鄭道弘。齎持入送之意。敢啓。傳曰。知道。
정조 10년
洪仁浩。以禮葬都監都提調意啓曰。本都監燒火物件看檢郞廳。別單書入之意。敢啓。傳曰。知道。
정조 10년
洪仁浩。以義禁府言啓曰。因咸鏡監司鄭民始狀啓。刑曹粘目內。北靑前府使鄭益祚。北靑兼任洪原縣監林擎翰。移本府處之事。允下矣。鄭益祚今方待命。卽爲拿囚。而林擎翰。以兼營將守令。時在任所云。依例發遣府羅將。差兼官拿來。何知。傳曰。待待命拿囚。
정조 10년
左議政李福源箚曰。伏以。臣今夏久泄之餘。濕痰用事。遍身流注。劇歇無常。運用甚艱。而適値哀遑。拚命奔奏。忽自數日以來。諸症挾感大肆。右邊膝腿浮高焮熱。筋絡攣縮。屈伸不得。少有動作。疼痛欲絶。病在肢末。藥餌難及。時當盛暑。鍼焫莫試。宛轉叫楚。作一籧篨。伏聞今日墓所始役。相臣禮官。一齊進參。終事之地。誠禮宜盡。成命之下。事體尤重。而顧此病狀。萬無自力趨造之望。伏枕悲悚。生不如死。玆敢略具短箚。猥瀆崇聽。伏乞聖明。亟降威罰。以安私心焉。取進止。答曰。省箚具悉卿懇。愼節極庸幸慮。卿其安心勿辭。益加善攝。仍傳曰。此批答。遣史官傳諭于左議政。
정조 10년
兵曹判書徐浩修疏曰。伏以。臣滓穢之蹤。念絶榮途。而惟聖上拂拭之。逋慢之罪。宜獲重譴。而惟聖上涵容之。始以師律之不可逭。飭敎荐下。繼以受符之不可緩。恩諭連降。霜雪雨露。罔非至敎。誨責陶鎔。咸歸造化。傍觀猶爲之感頌。況在臣心。當復如何。拚棄四維。顚倒一謝。誠以義分廉隅之互爲輕重。而若夫諉以旣出。晏然仍冒。則是眞所謂無忌憚而不識羞恥之甚者也。前後去就之矛盾。目下處義之乖謬。猶屬餘事。壞淸朝之大防。來一世之譏笑。實非細故也。臣何敢爲此。且臣七耋老母。素患痰癖之症。近因晩熱。諸症越添沈淹床席。寢啖全廢。眞元澌綴。轉側須人。以此情私。萬無晷刻離捨之勢。見今本兵事務。俱係緊急。而緣臣之不能照管。致有瘝曠之慮。揆以國體。尤不容任其虛縻。玆敢略搆短章。仰瀆宸嚴。伏乞聖明。察臣難冒之義。諒臣至切之懇。亟賜鐫免。以幸公私。不勝大願。答曰。省疏具悉。一番體諒。已有筵敎。此亦爲卿來頭進身之路。本職今姑許遞。
정조 10년
丙午七月二十九日卯時。上御重熙堂。承旨入侍時。左承旨李祖承。假注書金祖淳。記事官李崑秀尹行任。一直提學朴祐源。以次進伏訖。上曰。進御消滯飮一貼。更爲煎入。出榻敎命書傳敎曰。加漆畢度。以初二日退定。親書上字結裹。亦以一兩日後。更爲推擇。命退。諸臣以次退出。
정조 10년
丙午七月二十九日辰時。上御重熙堂。承旨入侍時。左承旨李祖承。假注書金祖淳。記事官李崑秀尹行任。原任直閣徐鼎修鄭東浚。以次進伏訖。命書傳敎曰。政官牌招開政。上曰。魂宮都監堂上入侍。賤臣承命出。與魂宮都監堂上李性源徐有隣偕入進伏。上曰。原任直提學入侍。賤臣承命出。與原任直提學徐有防偕入進伏。命書傳敎曰。穿壙之役將始。此與齋舍造建之役大異。所入物力。各別精備。限畢役堂郞輪回監董事。分付。齋室丁字閣。聞已畢役云。今則已穿壙矣。禁雜人等事。另加嚴飭。都廳及各所郞廳一員。限畢役齋舍或紅箭門近處房舍。輪回守直。若有不謹之弊。隨現重勘。令該都監堂上。各別嚴飭。又命書傳敎曰。發靷時。冊印差備官。直自殯宮傳捧。已有下敎。內侍差備。別無用處。勿爲磨鍊事。分付都監。上曰。左副承旨入侍。出榻敎賤臣承命出。與左副承旨趙衍德偕入進伏。上曰。都監堂上先退。可也。性源等退出。上曰。藥房提調持湯劑入侍。出榻敎原任直閣入侍。賤臣承命出。與藥房提調金履素。原任直閣徐龍輔偕入進伏。履素進湯劑。上進御湯劑訖。上曰。湯劑捧來內醫。誰也。履素曰。首醫金光國矣。履素曰。今則滯候。伏未知已臻通順之境乎。上曰。終覺有餘氣。亦不大段耳。上曰。此藥。今日欲再進。晩後一貼。更爲煎入。可也。履素曰。進御加減六和湯停止。消滯飮煎入。榻敎書出矣。上曰。可矣。上曰。今日則漸有差勝之意。都提調雖欲承候。以此意傳之。勿爲承候之地。可矣。履素曰。日前惠慶宮進御蔘橘茶停止榻敎。亦爲書出矣。上曰。唯。命提調先退。履素退出。命書傳敎曰。醫官康命吉罪名。今姑分揀。命退。諸臣以次退出。
정조 10년
丙午七月二十九日申時。上御重熙堂。承旨入侍時。左承旨李祖承。假注書金祖淳。記事官李崑秀尹行任。都監堂上徐有隣。京畿監司徐有防。以次進伏訖。命書左相箚子批答。上曰。新除授兵曹判書牌招啓辭。勿爲入稟。自政院直書允字。頒布後卽爲牌招事。分付。賤臣承命出傳。上曰。右承旨牌招。別入直。都承旨出去事。分付。賤臣承命出傳。命書傳敎曰。近日館閣收議。曾經兩館提學。則無別般下敎而通同收議。時任內閣在外提學。不爲收議。該曹事難免不審。當該堂上推考。一提學金鍾秀。亦令一體收議。命書傳敎曰。靷日動駕時。京兆導駕及六曹堂上。以次堂爲之事。分付。命退。諸臣以次退出。
정조 10년
行都承旨李秉模坐。左承旨趙興鎭坐直。右承旨李祖承坐。左副承旨洪仁浩坐直。右副承旨尹行元魂宮直。同副承旨朴天衡病。注書金孝建仕一員未差。假注書金祖淳仕直。事變假注書尹光顔魂宮直。
정조 10년
傳于李秉模曰。右承旨馳詣宗廟景慕宮。奉審摘奸以來。
정조 10년
趙興鎭啓曰。藥房都提調洪樂性。提調金履素爲承候來待矣。傳曰。入侍。
정조 10년
洪仁浩啓曰。備邊司郞廳來言。今日賓廳日次。而無時急稟定事。不得來會云矣。敢啓。傳曰。知道。
정조 10년
趙興鎭啓曰。今日乃是處暑。視事當爲取稟。而老炎猶甚。新涼未生。姑規日候更稟之意。敢啓。傳曰。知道。
정조 10년
忠淸監司金光默狀啓。八月令生松茸及紅柹子。節序太早。限內不得封進。惶恐待罪事。傳于洪仁浩曰。勿待罪事。回諭。
정조 10년
京畿監司徐有坊狀啓。今月令所封薦新榛子。限內不得封進。惶恐待罪事。傳于洪仁浩曰。勿待罪事。回諭。
정조 10년
傳于趙興鎭曰。工房承旨入侍。
정조 10년
洪仁浩啓曰。判義禁李命植牌不進。推考傳旨。今方捧入。而特敎申飭之下。如是違牌。不卽擧行。事甚未安。更卽牌招。何如。傳曰。允。
정조 10년
趙興鎭。以禮曹言啓曰。原春道進香。以初九日改付標以入事。命下矣。依聖敎以初九日退行。而吉時。令日官更爲推擇。則同日卯時爲吉云。以此日時。原牒呈中付標以入之意。敢啓。傳曰。知道。
정조 10년
李祖承。以禮曹言啓曰。傳曰。近日館閣收議。曾經兩館提學。則無別般下敎而通同收議。時任內閣在外提學。不爲收議。該曹事難免不審。當該堂上推考。一提學金鍾秀。亦令一體收議事。命下矣。卽爲問議。則奎章閣提學臣金鍾秀。以爲。臣素昧禮學。不敢臆對。而禮有其文者。雖注疏說。先輩昏據以爲斷。臣謹按喪服小記。久而不葬。除喪則已。疏曰久而葬。謂有事礙。不得依月葬者。除喪則已。謂月足而除。以此率之。則雖只逾一月。已可謂不得依月葬矣。雖只加一日。亦可謂月足而不除矣。臣不敢另容謏見。伏惟上裁云。敢啓。傳曰。待博考。更當措辭下敎矣。
정조 10년
趙興鎭。以弘文館言啓曰。臣等猥承博考稟處之命。而自顧學識魯莽。至於禮書。尤所昧昧。今此旣除還服之說。始出於小記。爲兄弟旣除喪已。及其葬也。反服其服之文及久不葬者云云之註說。而此外更無見處。旣服而除之之節。則只有開元禮。虞則除之之文。及我朝先正所論。似指初虞之說。當初禮曹起疑稟請者。亦惟此一二段。而臣等謏陋之見。終不能容議於數說之外。猥以臆見。就此論列。仰塞明命。辭不達意。致勤問備之命。臣等固不勝其惶隕愧恧。而顧以懵學寡識。其於國朝故實。先儒定論之可以旁照而比例者。茫然無以溯考。則僅就昨所進小記註說。略以愚見。更陳未究之說。蓋其所謂月數足而除之者。以其制限甚嚴。固不可一日踰越也。至於收藏其服。以俟葬時。則蓋以啓殯之時。有不忍於昧然無節故也。然則葬時之還服也。不可謂更服旣除之服也。葬後之除服也。不可謂更除旣服之服也。除服與還服。意義各異。界分甚精。雖今日除服。明日還服。亦無所不可。恐不必以同月之內而有所持疑也。且伏念小記所云。不特爲久不葬者而言也。大凡大夫三月之葬。例除死月。若通死月則乃是四月。如從小記之文。則緦制之人。自當於第三月除服。而於第四月。反服其服。以此言之。則雖在同月之內。旣除還服。恐或無拘。雖以後人所論以小功服除而葬者。謂諸侯之兄弟者觀之。則小記所謂反服其服。不但爲久不葬者而言。亦可推知矣。至於我東儒臣之論說及此者。則文元公金長生所謂期以下至緦之親。月數足而除其服。收藏之。及其葬也。反服其服。虞則除之。文正公宋時烈所謂反服其服。虞則除之者。此所謂虞。似指初虞云者。臣等所已考出。不越乎此。而此則諸臣獻議。皆已援據。故臣等之初不歷指仰對。實由於是。至於王朝典禮。逈異私家。緣情起義。容有可以隨時通變者。而祗緣臣等聞見寡陋。尤無以考稽。竊伏見文正公宋時烈之論喪服變除以爲。遭喪聞訃。同在一月之內。則不必待聞訃日而變除。文正公宋浚吉。亦謂若在同月之內。則練祥進退。要不出是月。今何必創爲計日之禮。有所先後哉。此二說。雖以同月之內。有所闊狹。而終與今番變除之節。恐未可謂十分襯合。臣等承命兩日。猶未能博考可據之文。只陳胸臆之見。殆同傅會之說。尤不勝震懍慙汙之至。敢啓。傳曰。更以國朝可據之禮。令禮官問議于時原任大臣及在外儒臣。待收議畢到。亦令禮堂。具意見指一稟處。農時廚傳。貽弊民邑。問議下去禮官。今番則私持飯官員一人外。勿爲給馬事。分付之意。令禮曹知悉。可也。
정조 10년
趙興鎭。以長生殿都提調意啓曰。外梓室陪進時刻退定事草記。批旨內。依初定時刻爲之。卯時差晩。丑寅時中如有吉時。進定。否則仍前陪進人員加漆時勿參可也事。命下矣。外梓室陪進時刻。更令日官推擇。則來閏七月初二日寅時爲吉云。以此日時擧行。何如。傳曰。允。
정조 10년
趙興鎭。以墓所都監都提調意啓曰。穴深以六尺。前已筵稟蒙允矣。今日午時量。准限畢穿壙。則土性愈益堅潤。土紋漸成斑斕。以臣等所見。尤萬萬多幸。中心土。入帒監封。御覽次都承旨李秉模齎持入去之意。敢啓。傳曰。知道。
정조 10년
李祖承。以墓所都監都提調意啓曰。壙中地灰三寸杵築鍊正後。立拘捧機設轆轤。丁字閣內簷階外月臺上方甎。次第鋪排之意。敢啓。傳曰。知道。
정조 10년
洪仁浩。以兵曹言啓曰。本曹扈衛軍兵磨鍊草記。批旨內。此非留陣。旣是扈衛。則隨駕外禁軍。亦當合竝扈衛。此一款。何不磨鍊乎。城外屛門把守。只於南門外擧行。餘皆置之。竝令分屬守摠營。伏兵各處名數減半。亦爲分屬。摠數區別。更爲論理草記可也事。命下矣。扈衛時禁軍所當通瀜磨鍊。而禁軍七番內。四百人隨駕。五十人駕後。禁軍一百人。陪衛一百人。內入直十八人。都城各門及木覓山入直。餘數爲三十二人。而今番各都監領役及各差備除減。則隨駕禁軍。尙不足四百人之數。故初不得磨鍊於扈衛。而門外屛門把守之數及各處伏兵減半之數。問于各該營。則自南門外至石隅前路。訓局把守軍。爲一百三十名。御營把守軍。爲六十名。禁營斥候伏兵四十八名內減半。則爲二十四名。御營斥候伏兵四十四名內內減半。則爲二十二名云矣。自南門外至石隅前路。相距稍遠。門外又與城內有異。侵夜動駕時。許多洞巷把守。恐不可全闕。此亦減半磨鍊。則訓局把守餘軍爲六十五名。御營把守餘軍爲三十名。竝當初訓御兩營所送餘軍二百五十名及斥候伏兵減半軍而計之。則合爲三百九十一名矣。以此分半。領付於守摠兩營。而城外屛門把守。則以訓局軍六十五名。御營軍三十名。酌量排立。嚴禁喧雜之弊。恐合事宜。而係是軍兵增損。事體緊重。上裁。何如。傳曰。然則扈衛體重。不可無禁軍陣。禁軍二番隨駕除。則番將中差出假別將率旗鼓前期結陣。扈衛禁軍別將。當領軍隨駕。而以陪往大將進去。別將李漢昌改差。城外屛門把守。只南門外一處外。皆令減除者。蓋有意爲。墓所程道至近。若可洞巷把坊。則迎送哭士女。無以往來。過路祭所後。自可天明。依初下敎除之。但依陵幸時外邑地方禁盜將卒例。令隨駕營門。別定將校。駕側只禁喧雜。除屬扈衛陣。可也。
정조 10년
洪仁浩。以兵曹言啓曰。永肅門南邊宮墻頹圮處。今已修築。把守軍兵。本處還爲入直之意。分付。何如。傳曰。允。
정조 10년
洪仁浩。以兵曹言啓曰。拱北門西邊宮墻一間缺落處。自戶曹今已改築。把守軍兵。本處還爲入直之意。分付。何如。傳曰。允。
정조 10년
趙興鎭。以訓鍊都監言啓曰。永肅門南邊宮墻頹圮處。今已畢築。把守軍兵。還入直所之意。敢啓。傳曰。知道。
정조 10년
洪仁浩。以訓鍊都監言啓曰。拱北門西邊宮墻缺落處。今已改築。把守軍兵。還入直所之意。敢啓。傳曰。知道。
정조 10년
丙午七月三十日卯時。上御誠正閣。藥房三提調入侍時。藥房都提調洪樂性。提調金履素。左副承旨趙衍德。注書金孝建。記注官承膺祚。記事官尹行任。以次進伏訖。樂性等曰。昨日屢進湯劑。日熱頗甚。伏不審夜間滯候。若何。上曰。一時滯症已差可。而便同近來輪症耳。樂性曰。昨今大暑。近來所無調攝之節甚難。湯劑便是日三進御。滯氣未知而然耶。上曰。胸膈有置簿。故終不順下矣。樂性曰。或者飮啖中。有生冷之屬進御者而然耶。上曰。別無所進矣。二提學李性源。一直提學朴祐源。二直提學李秉模。直閣鄭大容。原任待敎李崑秀追入進伏。上曰。昨以穴心看之。土色甚佳云矣。樂性曰。然矣。穿土漸深。土色愈佳云。甚庸喜幸矣。上曰。卿則收議。何以獻議耶。樂性曰。以啓殯還服。虞後除服之意獻議矣。上曰。有故而踰月葬者。先正之論。亦謂當虞而除之矣。虞則雖不知初虞與他虞。而還服則本無其例。故不敢遽定。令玉堂博考矣。玉堂博考不善。故更令博考以入矣。我國典禮。庚申謄錄。最爲可據。壬申則果有緦服之例。但此時則當月發靷。故無此例。而踰月則依孝廟因山禮。例退一月。故服制如此矣。事係重大。未得造次臆定。又無十分可據之例。殊可悶也。樂性曰。墓所磗石。當初卜定。比戊申半減。爲一千五百立。而就中亦多移用於慶熙宮修理處。故墓所所用。太不足云。更以限一千五百立。加卜定之意。分付戶曹。何如。上曰。依爲之。出擧條樂性曰。初二日加漆後。臣等當出往。看審下梓室。其時除朝辭往來似好。故敢達矣。上曰。可矣。上曰。丁字閣及齋室役事皆順成。而齋室甚好云矣。樂性曰。誠極多幸矣。上曰。後邊屋子與昭寧園屋子相似云。蓋模來耳。樂性曰。果然矣。樂性曰。臣於李東馨事。竊不勝區區憂憤之忱。敢此仰達矣。語未竟。上曰。卿任敦匠之役。又在嘗藥之地。不必參涉於此等事。此等事則付於時原任大臣。好矣。樂性曰。然則臣當不得自列於時原任乎。若不得與他原任大臣竝列。則願早賜斥退焉。上曰。過矣。卿何爲發此言也。予非不足於卿。使卿不爲干涉。特心無二治。故欲卿之專意於敦匠嘗藥之節而然也。卿何過聽也。樂性曰。討逆是何等大事。而臣忝在大臣之列。歇後看過。默不發一言半辭乎。日前殿下於領相則以歇看。至下嚴敎。而今日於臣則使不得干涉。果非所望於聖明者也。誠不勝仰慨之至矣。上曰。領相時任也首揆也。何得歇後看過乎。以是之故。日前筵席。予以若夏賊。則卿等當不如是歇看爲敎。而至於卿則原任也敦匠也。嘗藥之地也。藉使卿不爲干涉。孰謂卿歇看而然也。卿則只依予言。盡心於敦匠嘗藥之節。若其鎭人心靖世道。則付之時任及他原任大臣。好矣。樂性曰。君讎國賊。沐浴請討。卽人臣大義。而殿下何故不使臣干涉耶。敦匠嘗藥。雖是重任。討逆亦莫重不可緩之事。且無妨害於敦匠嘗藥。則有何不可干涉之事乎。臣雖無狀賤品。名曰大臣。則世豈有以大臣而不知懲討之爲重者乎。上曰。過矣過矣。樂性曰。臣犬馬之齒已老。禮葬後決欲乞退。今日固知此請之難回挽於天聽。無益於世道。而第當盡臣子嚴懲討之義。故欲有所陳達矣。緣臣平日不能見重於君父。致承俄者下敎。臣誠不勝滿心慙悼矣。大抵目下事。豈尋常微細之事。而上下之間。沁泄相持。世道朝象。漸至於壞裂泮渙之境。殿下豈未及俯燭此狀。而尙靳處分乎。臣實莫曉聖意也。上曰。不須多費辭說。予豈無商量而然哉。今朝早起。尙此空腹。對卿苦口酬酢。甚覺疲困。卿等卽卽退去也。予欲還內進膳矣。上曰。今日則秋氣頓生矣。樂性曰。然矣。上敎性源曰。卿之拜兵判。凡爲幾番乎。性源曰。六次矣。上曰。卿則幾番乎。樂性曰。曾經三次矣。上曰。初拜兵判。在於何時。樂性曰。丙申年矣。上曰。何時陞資憲乎。樂性曰。丁亥年矣。上曰。加資後卽爲吏判乎。樂性曰。然矣。上曰。出身旣久。屢看世變矣。樂性曰。愚昧無省覺。故事過輒皆忘之矣。命退。諸臣以次退出。
정조 10년
丙午七月三十日卯時。上御瑤華堂夾室。命行忠勳府進香時。右副承旨尹行元。記事官金孝建李崑秀尹行任進伏訖。上曰。外位皆已整齊否。行元曰。已整齊矣。上曰。宗戚執事先入陳設。可也。上命讀笏記行禮。諸臣以次入就位。上曰。承史下去參班。可也。承史以次退出。時至。引儀引班首綾恩君具允明。升詣靈座前。三上香。執盞獻盞。大祝讀祝。庭參諸臣哭再拜如儀。禮畢。引儀引諸臣退出。
정조 10년
丙午七月三十日辰時。上御重熙堂。左承旨入侍時。左承旨李祖承。假注書金祖淳。記事官李崑秀尹行任。以次進伏訖。命書傳敎曰。晩始詣閤。以致大臣之遲待。極爲駭然。旣非診筵則史官座目。無端不呈。當該承旨罷職。上曰。待令監造官入侍。賤臣承命出。與監造官柳光心偕入進伏。上曰。向年進宴時。汝以進排官入來乎。光心曰。己丑癸巳年進宴時。皆入參矣。上曰。丹靑及塗褙。何以爲之耶。光心曰。風板與棟宇。用石雌黃及黃州朱土塗之。丁字閣亦然。而今日則塗褙始爲之矣。上曰。凡屋役。汝皆主張監董乎。光心曰。臣與同官一人。共爲管檢矣。上曰。屋役限幾日則當畢工乎。光心曰。十日則可以訖功矣。上曰。開金皆表以別之。而器用亦盡畢造乎。光心曰。非臣所掌。故未及知之。而第當以筵敎。往傳於該色矣。上曰。昨日傳敎。汝等誤看矣。予則以爲。諸郞廳。輪回入直爲好矣。上曰。三物所役軍。皆用何許漢耶。光心曰。臣不得詳知矣。上曰。以筵敎。往傳於堂郞。各別擇用。勿使雜漢混入。可也。上曰。汝同生幾人。光心曰。無矣。上曰。汝誰人之壻也。光心曰。曺命億之壻也。上曰。器用雖俎板之屬。皆令有標。使金持默差應。汝則受藏可矣。光心曰。聞金持默之言。則有以栗字刻標之下敎云矣。上曰。予果有下敎。而偶忘之矣。命退。諸臣以次退出。
정조 10년
丙午七月三十日申時。上御重熙堂。左承旨入侍時。左承旨趙興鎭。假注書金祖淳。記事官李崑秀尹行任。以次進伏訖。上曰。三班考官案。最初修入者。已弊盡。第二番修入者。亦多脫落處。更令修入而前者吏參修入。今番依此爲之之意。傳于守廳承旨。使之分付吏曹。賤臣承命出傳。以禁府都囚徒。命書傳敎曰。洪尙德考律勘放。鄭存玉滯囚已多日放。柳橚遐方之人。無怪其不察。附過放送。李錫觀依同罪他囚例。草記勘放。以禁府坐不坐單子。命書傳敎曰。滯囚可悶。判義禁李命植。尙不出肅。事甚未安。牌招申飭行公。以刑曹都囚徒。尹太平照律次囚禁事。命書傳數曰。此等律名。草記後照律事。箕伯在本曹判堂時。已有筵敎定式。其時亦有溯考文案之事。今番亦依此遵行乎。具由草記。命書榻敎曰。進御消滯飮一貼煎入。自明日停止。命退。諸臣以次退出。
정조 10년
行都承旨李秉模坐。左承旨趙興鎭坐。右承旨李祖承坐直。左副承旨洪仁浩坐。右副承旨尹行元魂宮直。同副承旨李泰永坐直。注書金孝建仕一員未差。假注書金祖淳仕直。事變假注書尹光顔魂宮直。
정조 10년
洪仁浩啓曰。刑曹判書鄭昌聖。吏曹參議李時秀。除拜後過三日。不爲出肅。依定式推考警責。竝卽牌招察任。何如。傳曰。允。
정조 10년
李祖承啓曰。御營廳將官來言。今日本廳軍兵。日次私習云矣。敢啓。傳曰。後日次爲之。
정조 10년
李秉模啓曰。同副承旨朴天衡。今日不爲仕進。卽爲牌招。何如。傳曰。前望單子入之。待下批牌招察任。
정조 10년
李祖承啓曰。來初五日。朝參日次矣。敢稟。傳曰。停。
정조 10년
以副校理李尙度牌不進罷職傳旨。傳于李祖承曰。只推。
정조 10년
傳于李秉模曰。右承旨入侍。
정조 10년
兵曹口傳政事。以具明謙爲禁軍別將。
정조 10년
洪仁浩啓曰。判義禁李命植再牌不進。推考傳旨。今方捧入矣。時囚勘放。旣有特敎。而屢違召命。終不承膺。事體所在。誠極未安。所當更請牌招。而係是一日三牌。何以爲之。敢稟。傳曰。更爲牌招。
정조 10년
以全羅監司狀啓。酺祭設行。令該曹稟旨事。傳于李泰永曰。酺祭香祝。何待回啓。待開門下送。祗受形止。使之狀聞。如或遲滯。齎往人。自本道從重科罪事。自政院成送有旨。數日之氣。輕有涼意。今日雨澤。又得霑潤。本道地方亦然乎。此意一體回諭。近來下諭傳殷。政院雖意刪節。事甚駭然。此後又復若此成貼。承旨難免責飭。以此知悉。
정조 10년
李祖承。以禮葬都監都提調意啓曰。本都監各房諸般施彩之役。臨時擧行事。前已草記矣。更爲始役。今纔了畢。工匠一竝罷遣之意。敢啓。傳曰。知道。
정조 10년
李泰永。以訓鍊都監禁衛營御營廳言啓曰。禁衛營字內明禮門北邊。御營廳字內丹鳳門東邊。內司僕司南邊。宮墻頹圮三處。今閏七月初四日。始役改築之意。敢啓。傳曰。知道。
정조 10년
李泰永。以訓鍊都監言啓曰。本局分授都城肅靖門西邊。體城頹圮處。今閏七月初四日。始役改築之意。敢啓。傳曰。知道。
정조 10년
趙興鎭。以禁衛營言啓曰。本營哨官金光益。受由過限。依例汰去之意。敢啓。傳曰。知道。
정조 10년
洪仁浩。以刑曹言啓曰。因本曹都囚徒尹太平律名。具由草記事。命下矣。憲府以直囚衙門。再昨日自本府囚禁太平。而考其罪目。事係倫網。此等罪囚之勘律稟處後擧行者。已有定式。該府姑不移送。故太平之罪犯虛實。未能酌知。待其移文。詳覈後。依定式稟旨擧行之意。敢啓。傳曰。知道。
정조 10년
吏曹啓目。粘觀此禮曹參判李度默上疏。則以爲。臣與判書尹蓍東。有觀査應避之嫌。揆以法例。自在當遞。亟命遞改亦爲白有臥乎所。相避之法。在下當遞。似當許遞是白乎矣。宰臣所帶之任。遞仍當否。臣曹不敢擅便。上裁。何如。判付啓。依所啓施行。
정조 10년
刑曹判書鄭昌聖疏曰。伏以。臣向控自處之義。幸蒙曲副之恩。感戴洪私。杜門訟愆矣。豈料言者之墨未乾。復此秋官之除踵辱。聞命驚惶。歷日靡定。揆以義分。宜乎竭蹶。而念臣孤立。衆所共侮。雖在無故之日。彈冠供職。尙足聲罪。況於所遭之後。冒沒膺命。人將謂何。職務之重輕雖殊。簡書之餘畏尙多。殆同傷弓之怯。未免吹虀之戒。去就一節。更無可論。第區區所自效者。一息未泯之前。凡於事役之末。有命必赴。人雖以此罪臣。臣固不暇恤也。明日終漆之班。義當一哭。又蒙雲劍之點。事係往役。臣方束裝欲趨。而顧此虛縻之官銜。實爲難進之大防。玆於召牌之下。甘犯違逋。兼暴肝血之懇。冀蒙鞶裭。伏乞聖明。俯諒情勢之難强。特許鐫改。俾得進身於陪衛之列。仍飭銓部。更勿檢擬。以卒天地生成之澤。不勝至願。答曰。省疏具悉。宜令一伸廉隅。卿之本職許遞。
정조 10년
兵曹口傳政事。行司直單鄭昌聖。
정조 10년
左參贊李命植疏曰。伏以。臣於前月二十七日。伏捧除旨。以臣兼判義禁府事者。仍之庚牌隨降。又於前日之夜。特敎嚴飭。召命再辱。臣苟無十分難强之勢。則豈敢連事違傲。爲逡巡辭避之計哉。顧臣私義。有不可更冒是職者。今春鞫獄。叨居是職。以獄情之不能鉤覈。議啓之遽爲奉行。公議迭發。白簡至嚴。雖荷聖慈。略被薄勘。追思罪負。悚恧無地。其時凶逆情節之陰慘。有不忍言。而身爲獄官。不能究出窩贓。盡行誅討。則溺職之失。實無所逃。間因嚴命之敦迫。雖得復廁於周行。至於金吾一步。便同鐵限千重。今此復叨。出於慮外。僨事之地。理難更居。臺閣之上。墨猶未乾。臣何顔復據議讞之地。自乖廉防之節也哉。嗚呼。日月不留。於焉之頃。春宮邸下遠期將屆。終事是庀。凡百臣子之所以伸情禮而效忱誠。惟在於斯。臣亦隨諸臣後。受命於墓所穿壙之時。同參於魂宮哭班之列矣。連赴闕庭。宜肅新除。而情勢如右。承膺無路。遂不免自守微諒。廢却常例。迫隘窮蹙。罪戾徒積。玆於荐召之下。敢控自劾之義。伏乞聖明。察臣難冒之情。削臣當遞之職。仍加重勘。以爲闕禮慢命者之戒焉。答曰。省疏具悉。卿之處義。宜欲一伸。兼帶金吾許遞。
정조 10년
丙午閏七月初一日辰時。上御瑤華堂。親臨朝上食。兼行別奠時。右副承旨尹行元。記事官金孝建。事變假注書尹光顔。記注官金健修。以次進伏訖。上曰。宗戚執事。先入陳設。可也。宗戚執事黃仁點金峙默趙觀鎭趙應鎭洪後榮洪最榮等。以次升入設饌。上曰。他承旨留待者。使之入來。賤臣承命出。與左承旨趙興鎭。左副承旨洪仁浩偕入進伏。上曰。都監郞廳一人入侍。賤臣承命出。與魂宮都監郞廳具膺偕入進伏。上曰。排設處。果已列錄以置否。膺曰。已修整以待矣。上曰。持入。可也。時至。上命讀笏記。上具衰服。就位哭。三上香。執盞。奠盞。哭如儀訖。上就夾室釋衰。命魂宮都監堂郞入侍。賤臣承命出。與都監堂上李性源徐有隣尹蓍東。郞廳洪元燮具膺李晩秀偕入進伏。上曰。明日時刻。何以爲之。蓍東曰。頃日下敎。當日開門差早。故時刻。以寅時頒布矣。上曰。勿爲太早。只稍早爲之。可也。上曰。各差備軍人點考。何以爲之乎。有隣曰。當一番私點後爲之。無論轝士與牌將。渠輩欲一次私閱矣。上曰。於涵春苑。或通化門外。先爲點考。好矣。性源曰。柩衣畫黼。今日當爲之乎。上曰。今日卿人直乎。性源曰。今日則非入直矣。上曰。日氣亦頗陰。待後日卿入直時。爲之。可也。性源曰。柩衣畫黼時。銘旌亦縫綴於柩衣上乎。上曰。綴置爲好。而此則使毛衣匠縫之乎。性源曰。然矣。有隣曰。寶欌長廣太過。將來入廟時。則當改造矣。元燮曰。補編則寶欌只二層。而今則旣有他入安之物。故爲三層矣。上曰。依毓祥宮欌長廣爲之乎。元燮曰。毓祥宮欌長廣。則未及知矣。上曰。廟內龕室神榻及唐家皆小。而寶欌太廣。則所見。如何。寶欌須稍小爲之。可也。上曰。廟所經營之處。所見。何如。蓍東曰。遠近廣狹皆合宜。誠甚便好矣。上曰。家舍不至於多毁否。性源曰。前面小小草家之類。則不必難於撤去矣。上曰。初慮其多毁人家。以是持難矣。今免此患。誠幸矣。上曰。盤松。甚好否。蓍東曰。盤松極茂盛。誠罕見之木。其外樹木。亦好矣。上曰。當以何間經紀乎。性源曰。禮葬後。從當商量經紀矣。上曰。何以則與景慕宮相通往來乎。有隣曰。自右掖門西偏。可以相通矣。上曰。井水甚佳云矣。性源曰。素稱名井矣。上曰。墓所役事。幾何爲之乎。蓍東曰。今則幾盡了役。初塗褙亦已爲之。碑閣亦盡造成。而姑未鋪磗石矣。有隣曰。表石及碑石。當於何間豎立乎。蓍東曰。立石別無擇日之規云。當隨日時爲之乎。上曰。可也。蓍東曰。親書上字及結裹後。皆有別奠祝文矣。親書上字後。則只有內茶禮。各年謄錄。無該寺禮饌進排之例。今番則內茶禮。當爲待下敎擧行。故敢此仰達。上曰。祭饌自內措備。造果自內需司進排。竝依例擧行。大祝塡差。百官陪奠。亦爲考例磨鍊。可也。出擧條上謂蓍東曰。因卿知禮。未免引出事端矣。大妃殿服制。旣除旋服。誠難矣。王朝禮。無可據依者否。蓍東曰。無可據矣。上曰。庚申年事。亦未可曉。所謂漢朝纖七日之制之說。似是追服矣。且公除日數。不自成服後始計。而在成服之前。尤爲如何矣。蓍東曰。公除。當一從自上公除日數終似爲是。不必各隨服制。而遞減其日矣。上曰。金鍾秀亦爲此說矣。大抵前古短喪之時。則隨其所服之輕重。遞減日數者固宜。而若公除則只是自上視事之限。初無關於服制。卿等所謂不必各定公除云者。果似然矣。蓍東曰。魂宮各祭享親臨時。殿下褥位。設於宮內東邊事。曾已定奪矣。御盥洗排設及節次。多有難便。依各陵園親享時盥洗以出之禮。成出儀註。而奠幣時酌鬱鬯。初獻時酌酒。殿下就位後出戶。而更詣尊所。恐或有降屈之嫌。亦以近侍先酌。殿下直詣靈座前。磨鍊。何如。上曰。依爲之。出擧條上曰。動駕時升降轎節次。何以爲之。蓍東曰。至丁字閣降轎。還慶熙宮時。則至閤門降轎。似宜矣。上曰。閤門內。不可乘轎入乎。元燮曰。門甚狹窄。似難入矣。上曰。第以入門後降轎。磨鍊。可也。蓍東曰。返虞時。神輦門路。何以爲之乎。上曰。崇政門內。則自上御小轎。崇政門外。則御輦輿。故丙申大喪時。崇政門內。則以要轝奉出。而至門外。始奉於神輦。以此推之。則小喪當於興化門外入要轝。而崇政門內。則不可以要轝入矣。若由金商門入。則門路。何如。元燮曰。若由金商門。則當從爲善堂。而門路極狹小。恐難容神轝矣。上曰。百官行禮。可於泰寧門外排立乎。元燮曰。僅可容矣。上曰。霽光門則要轝。可以入乎。元燮曰。震光門亦極狹窄矣。上曰。第須更爲看審。以要轝見樣。量度其可入與否。百官排立處。亦須隨便量度以奏。可也。上曰。轝士軍點考。如欲詳細爲之。則轝士軍燈籠軍。排日各爲點閱。而大轝軍則以一井二井。呼名點閱。凡儀仗等差備。神輦陪進堂上句管。燭寵等差備。大轝陪進堂上句管擧行。定日後稟過。好矣。有隣曰。自外私點。則不必稟矣。上曰。動駕時。改服節次。誠難矣。貞聖王后國恤時。先朝於敦化門外哭送。而今若於宣仁門外設幕次。則人馬塡委。勢將有蹂躪之患矣。蓍東曰。陪從群官。皆於板廛屛門乘馬。則此患似少矣。性源曰。今番則便是隨轝。哭送節次。似不必爲之矣。上曰。改服節次。當以明政殿爲之。出宮則以弘化門爲之。欲趁大轝到路祭所往看矣。蓍東曰。南門外路。以人家逼近之故。極爲狹隘。若大駕繼發。則尤爲難便矣。性源曰。自上少爲留待。聞大轝過路祭所後。始爲離發。似好矣。上曰。留待亦難矣。蓍東曰。十三日路祭習儀爲之。則可知矣。上曰。非但軍兵官官騈塡。大轝長杠及遮日索子之縱橫。尤無容措之地。極可悶矣。動駕雖隨勢爲之。未爲不可。而萬一有一人蹂躪之患。則豈成說乎。有隣曰。待天明後動駕。則可無此慮矣。性源曰。大駕若臨於路祭所。則必有蹂躪之患。且旣已出臨墓所。則何必隨後動駕乎。天明後。徐徐離發。爲好矣。上曰。別看役李海柱金守儉。皆來待乎。有隣曰。方來待云矣。上曰。當於還內時招見矣。上曰。兵判見職。今幾次除拜乎。性源曰。前後六次待罪於是職矣。上曰。洪元燮先爲出去。看役。可也。元燮退出。仍命退。諸臣以次退出。
정조 10년
丙午閏七月初一日酉時。上御重熙堂。坐直承旨入侍時。右承旨李祖承。假注書金祖淳。記注官承膺祚。記事官尹行任。以次進伏訖。上曰。禮葬都監郞廳及轝士廳從事官待令乎。祖承曰。來待矣。上曰。轝士軍分排記。入之。賤臣承命出。持入。上曰。郞廳果今日入直人。而姓名爲誰。膺祚承命出。還奏曰。入直郞廳。卽李命杰。而不爲待令。來待者。卽監造官李義肅矣。上曰。入直郞廳有分付事。使之來待矣。監造官替來。監造官則退去。膺祚承命出傳。命書傳敎曰。禮葬都監郞廳。使之來待。而入直郞廳。不爲待令。以監造官替待。事體所在。極爲駭然。當該郞廳李命杰。事過後拿處。又命書傳敎曰。明日外梓室陪進時。別定伶俐禁軍。離發及到城門。到墓所形止。這卽馳告。政院權奉。及下梓室時。亦令隨卽狀聞事。令兵判及本殿提調。知悉。命書傳敎曰。先朝戊申。以三都監董役。衰服莅事事有受敎。今番該房。以此受敎提奏。而未及下敎矣。明日外梓室陪進時事面。與董役尤有自別。陪進諸臣。以衰服進去。燒火物種。該堂郞看檢擧行後。卽爲草記。命書傳敎曰。春坊書冊。姑令內閣主管。而鎖鑰則閣臣封銜。院吏二人。依例仍定冊吏。輪回守直事。分付。上曰。明日諸承旨。以宣仁門仕進。命退。諸臣以次退出。
정조 10년
行都承旨李秉模坐。左承旨李亨元坐直。右承旨趙興鎭坐。左副承旨李祖承坐。右副承旨洪仁浩坐直。同副承旨李泰永魂宮直。注書金孝建仕一員未差。假注書金祖淳仕直。事變假注書尹光顔魂宮直。
정조 10년
王世子加漆畢度後。大殿王大妃殿惠慶宮中宮殿。奎章閣藥房口傳問安。答曰。知道。
정조 10년
傳于李亨元曰。右承旨入侍。
정조 10년
李祖承啓曰。新除授吏曹參議金宇鎭。方在罷散中。何以爲之。敢稟。傳曰。敍用。
정조 10년
傳于李秉模曰。左承旨與戶曹判書入侍。
정조 10년
洪仁浩啓曰。左承旨李亨元未肅拜。臣吏兵批兼進之意。敢啓。傳曰。知道。
정조 10년
有政。吏批。判書兪彦鎬進。參判趙時偉牌不進。參議金宇鎭進。左承旨李亨元進。以徐浩修爲刑曹判書。沈豐之爲禮曹參判。鄭一祥爲判義禁。申大淳爲典設別提。李夔爲兵曹參議。李性源爲軍器提調。
정조 10년
兵批。判書李性源病。參判趙鼎鎭病。參議尹行元入直進。參知李夔未肅拜。右副承旨洪仁浩進。副司直單朴天衡。
정조 10년
傳于洪仁浩曰。今番墓所擧動時。掖隷等衣次。當考例報該曹。而尙不一言來稟。亦無先啓手本。當該司謁。從重推考。衣次。令戶曹以該監所在正布。各一疋擇給。因此思之。向聞都監堂上言。各司員役等派定勿管云。此與各都監分差有實。在渠輩爲無前之役。旣聞之後。宜有軫念之擧。過葬後員役書啓。一體書入事。分付魂宮都監。
정조 10년
李亨元。以弘文館言啓曰。修撰朴基正。副修撰尹序東。連呈辭單。不爲行公。竝卽牌招察任。何如。傳曰。允。
정조 10년
李秉模。以墓所都監提調意啓曰。今日辰時量。外梓室無事到墓所。奉安于壙上。解結裹後。臣等與陪進長生殿都提調提調中使。詳細奉審。則內外漆色。少無傷處之意。敢啓。傳曰。知道。
정조 10년
李秉模。以墓所都監都提調意啓曰。今日巳時量。外梓室無事下壙後。橫臺板排設。仍築三面旁灰之意。敢啓。傳曰。知道。
정조 10년
李秉模。以禮葬都監都提調意啓曰。外梓室轝物件。一竝燒火後。別單書入之意。敢啓。傳曰。知道。
정조 10년
李秉模。以長生殿都提調意啓曰。外梓室結裹所入。堂郞看檢燒火後。別單書入之意。敢啓。傳曰。知道。
정조 10년
李亨元。以轝士廳言啓曰。今日辰時。外梓室無弊陪進墓所。轝士軍人等。別無大段中暑致傷之意。敢啓。傳曰。知道。別無大段中暑爲寒。若干中暑之人。果有之乎。草記措語。太矇矓。今日若是不齊。正日之紛雜。可知。況中暑人名數。掩置不奏。尤極該然。令首判査問草記。大將從重推考。可也。
정조 10년
李亨元。以兵曹言啓曰。轝士廳草記。今日辰時。外梓室無弊陪進墓所。轝士軍人等。別無大段中暑致傷事批旨內。知道。別無大段中暑爲言。若干中暑之人。果有之乎。草記措語。太矇矓。今日已若是不齊。正日之紛雜。可知。況中暑人名數。掩置不奏。尤極該然。令兵判査問草記。大將從重推考。可也事。命下矣。依傳敎。招致轝士廳從事官尹壽民及該廳書吏二人。發問目內。該廳草記中別無者。略有之辭也。不大段者。若干有之之辭也。當此秋炎未退。轝士軍輩。路中中暑。不是異事。若有中暑者。則當曰幾人中暑。果無中暑者。則當曰無一人中暑。而旣曰別無。又曰不大段。有若雖有中暑者。而不致大段者然。不但措語矇矓。殆若掩置。今日分管擧行。已致不齊如此。則正日專掌陪往。決至終雜。可知。今此査問之命。極爲嚴重。一從聞見。使之直告。則尹壽民所告內。今此外梓室陪進時。坊民軍一百九十八名。市民軍二百十二名。合爲四百十名。而時刻差早。權安墓所時。朝日猶未高。自長生殿洞口至墓所。轝士軍輩。無一人中暑致傷者。該廳大將。遍爲勞問。所管各其部將十人等。亦逐名勞問。而果無一人致傷者。若有中暑致傷者。則何敢不據實陳聞。自犯掩置之科乎。至於草記措語之不能明白詳審。萬萬惶懍。無辭可達云。累次詰問。所告如前。書吏兩人等所告。亦無異同矣。敢啓。傳曰。雖無傷黑之人。旣有紛聒之事。申飭之下。該大將擧行。矇矓已如此。習儀日正日。將何以整肅。今番簽丁。初無勞費心力者。又於尋常入把之事。如是忙亂。事甚該然。欲觀習儀日勤慢。姑不更勘。卿以此意。各別嚴飭。俾勿犯科。可也。
정조 10년
李亨元。以都摠府言啓曰。今日入直內三廳武兼禁軍及軍兵等。當爲中日習射。而加漆畢度時親臨相値。不得爲之之意。敢啓。傳曰。知道。
정조 10년
李亨元。以訓鍊都監言啓曰。去夜本局行巡時。別監李景柱。初更量犯夜被捉。而係是掖屬。何以爲之。敢啓。傳曰。依更數治罪。放送。
정조 10년
李亨元。以訓鍊都監言啓曰。依傳敎。犯夜被捉別監李景柱。依更數決棍十度。放送之意。敢啓。傳曰。知道。
정조 10년
丙午閏七月初二日寅時。上御謠華堂。親臨梓室畢度加漆時。都監都提調洪樂性。魂宮都監堂上徐有隣尹蓍東。都廳尹㬦。郞廳洪義榮具膺李晩秀。長生殿郞廳金在淳。宗戚執事黃仁點金峙默趙應鎭趙觀鎭洪就榮洪後榮洪最榮。判府事徐命善。右議政金熤。檢校提學兪彦鎬。原任提學吳載純徐浩修。直提學朴祐源。原任直提學徐有防。原任直閣鄭東浚徐龍輔徐鼎修。直閣鄭大容。待敎尹行任。行都承旨李秉模。左承旨趙興鎭。右承旨李祖承。左副承旨洪仁浩。右副承旨尹行元。同副承旨李泰永。記事官金孝建。假注書金祖淳。事變假注書尹光顔。記注官金健修承膺祚。以次進伏訖。上曰。今番加漆是畢度。磨精及取色。似當稍遲。除笏記。都監堂郞率漆工。先入擧行。可也。樂性等率漆工入。仁點等詣欑室。開戶禁漏入。加漆前一刻。上曰。姑爲安徐。待下敎。入之。上曰。待天板始漆後。百官入就位。好矣。上入御夾室。命參班大臣閣臣。先爲入來。上曰。豆錫匠。使之待令。服玩函所着片鐵。亦爲持來。可也。上曰。服玩函中。有同入之物乎。晩秀曰。玉帛亦爲同入矣。上曰。服玩則入於退壙。而贈玉贈帛則當入於梓室上。豈可同入於服玩函耶。有隣曰。向有同盛一函之敎矣。上曰。向日下敎。則因禮葬都監草記。使與銘旌棺衣同盛一函矣。有隣曰。臣等果誤認矣。上曰。頃日所下批答。入之。賤臣承命持入。上曰。禮葬都監郞廳如來待。招入問之也。蓍東曰。今覽補編。則玉帛亦入於退壙中矣。上曰。然則當別爲一函乎。蓍東曰。似當然矣。樂性曰。頃因下敎。贈玉贈帛奉詣時。同盛於柩衣銘旌函之意。有所定奪矣。考見補編。則贈玉贈帛。各盛一函。奉安於退壙哀冊之南。且服玩明器柩衣銘旌所奉彩轝。足容贈玉贈帛之各函云。贈玉贈帛。自奉詣時。各盛一函。同奉一轝之意。更爲分付。何如。上曰。依爲之。出擧條上曰。加漆。幾何爲之乎。蓍東曰。方漆天板幾畢矣。上還就梓室前。上曰。已畢工乎。有隣曰。方手拭取色矣。上曰。漆工。當施賞。而其中朴世得。尤爲效勞矣。賞給前例。自都監先爲考出。以奏也。上曰。百官外位。已整齊否。興鎭曰。已整齊矣。上命讀笏記行禮。侍衛先入。百官以次入就位。上具衰服。出就位。加漆畢。樂性等皆降復位。通禮啓請哭。上哭。百官皆哭。止哭。百官奉慰如儀。引儀引百官出。上曰。承史則姑勿出去也。上仍親行朝上食。時至。內侍設饌。上三上香。執盞。奠盞。哭如儀訖。上命具膺李晩秀。率錫匠入。着片鐵於服玩函。上曰。禮判入侍。賤臣承命出。與蓍東偕入進伏。上曰。柩衣畫黼。何日爲之。蓍東曰。待兵判入直。當爲之矣。上曰。此眞漆樻三。一則服玩。一則書冊。一則明器。禮判以倭朱紅和漆。書標於各樻上。此外濃淡漆樻三。皆埋安什物。此則只以紙標書付。可也。上還內。諸臣以次退出。
정조 10년
丙午閏七月初二日辰時。上御重熙堂。左承旨入侍時。左承旨趙興鎭。假注書金祖淳。記注官承膺祚。記事官尹行任。原任直提學徐有防。以次進伏訖。上曰。畿伯馳往墓所。下外梓室時。看審後入來。有防承命出去。上曰。昨日以外梓室到墓所後。狀聞事。下敎矣。外梓室出去時刻已久。尙無啓本來到之事。其委折。令墓所都監待令書吏。私通於墓所都監。知入。可矣。賤臣承命出傳。命退。諸臣以次退出。
정조 10년
丙午閏七日初二日午時。上御重熙堂。右承旨入侍時。右承旨李祖承。假注書金祖淳。記事官李崑秀尹行任。以次進伏訖。上曰。上番。今日未明陪往乎。崑秀曰。然矣。上曰。墓所。汝今初見乎。崑秀曰。然矣。上曰。所見。何如。崑秀曰。果極佳吉矣。明秀安穩之氣。自然呈露。前臨大江。而水色不見。冠岳靑溪諸山。皆呈半腰。甚淸秀可愛。而其所補土處。卽龍脈之或有低單處矣。上曰。遠近。比永祐園。何如。崑秀曰。比諸永祐園。則當爲半停矣。上曰。樹木。何如。崑秀曰。靑龍邊頗有樹木。白虎邊則稀疎。而大抵樹木甚貴。其所有。亦皆雜木。而松杉則絶稀。不可不各別養木矣。上曰。齋室造樣。雄偉乎。崑秀曰。精妙則極。而無雄偉底意也。上曰。墓所都廳。如已來待。入侍。賤臣承命出。與徐瀅修偕入進伏。上曰。今則墓所凡百。俱已就緖。外梓室亦爲安下。體面漸重。不可如前雜鬧。自今爲始。雖都監堂上。不得多率下隷往來。其他雜人之出入者。亦爲嚴禁。可也。瀅修曰。然則限禁淸橋。禁之乎。上曰。禁淸橋則太過。丁字閣齋室近處。各別嚴禁。雖都監下人。非執役之人。毋使輒入甕家。可矣。瀅修曰。甕家內則果爲嚴飭。故初無雜人往來之事。而但禁雜人。欲捕校之所擧行。而出來捕校只二人。故禁淸橋以內。則或有觀光人來往之弊。然亦不至於紛雜矣。上曰。齋室役事。已畢乎。瀅修曰。木役則已畢。只餘若干土役矣。上曰。然則齋室房。自今點火。都廳入處。可矣。命書傳敎曰。今聞該都監郞廳言。近來禁雜人之不實。專由捕校之不謹云。申飭之下。焉敢如是。左右捕將。爲先從重推考。又命書傳敎曰。政官牌招開政。命書傳敎曰。吏曹參議前望單子入之。待下批。牌招參政。命書傳敎曰。御營軍色從事官李羽晉改差。卽爲差出。命書傳敎曰。十九日動駕時。堂上侍衛。兵曹摠府各一員。五衛將二員。堂下侍衛。兵曹摠府各二員。武兼八員磨鍊。儀仗副駕轎仗馬有廳軍旗牌軍別破陣等。竝除之事。分付。命退。諸臣以次退出。
정조 10년
丙午閏七月初二日未時。上御重熙堂。左承旨與戶曹判書入侍時。左承旨趙興鎭。假注書金祖淳。記注官承膺祚。記事官尹行任。戶曹判書趙時俊。以次進伏訖。上曰。慶熙宮修改之役。何當訖工乎。時俊曰。目下所見之危急處。皆已修埋。而丹雘。姑未盡施矣。上曰。今日轝士軍點考。能無紛挐之弊乎。時俊曰。雖有些少紛鬧之端。然以其聚會人名數觀之。則其所紛擾者。不至大段諠譁矣。上曰。昨有下敎於魂宮都監堂上者矣。卿聞之否。大轝軍燈籠軍神輦神輿軍。皆令各都監堂上領率。所掌差備軍。排日習儀。然後可中約束矣。時俊曰。依此擧行。則果極好矣。上曰。習儀及正日。崇禮門前路。恐有狹窄之慮矣。時俊曰。然矣。雖侍衛軍兵。及各差備與應參百官。已爲數三千人。狹窄。勢所必然矣。上曰。路祭時。雖春桂坊。使不得出城門外。使之留住門內。待路祭禮畢陪從。則紛沓。似勝矣。時俊曰。此則臨時觀勢擧行。好矣。命書傳敎曰。兵曹堂上中。呈辭人許遞。前望單子入之。時俊曰。慶熙宮宮墻外。各營軍兵入直處。頃日看審。則武德門外入接處。柱榱瓦石。猶存其半。當自臣曹修葺。而至於崇義門外入接處。無片瓦片材之見存者。此無他。隨毁隨葺。必在地部。故該軍門。雖處於字內。空棄之後。初不檢飭。材瓦之屬。任其偸去之致也。且城廊。與入接處相隣。而城廊則堅完無毁。劃入接處。則但餘基址。實由於彼此修改之各異而然矣。來頭葺繕。依前自臣曹爲之。而今番重建之役。付之該軍門。然後字內營舍禁護之節。似勝於前。敢此仰達矣。上曰。旣無片瓦片材。則卿言亦有理。依所奏擧行。可也。出擧條時俊曰。今番祭需價。當以錢木參半磨鍊。而本曹木儲。頗有不足之慮矣。貢人以三年祭需價。皆願都受。而木邊變通甚難。向來區劃關西木。待大臣草記。限二百同移用。何如。上曰。事甚便好。依此爲之。可也。出擧條命書榻敎曰。承旨前望單子入之。待下批牌招入直。命退。諸臣以次退出。
정조 10년
行都承旨李秉模內閣直。左承旨李亨元坐。右承旨趙興鎭坐直。左副承旨李祖承坐直。右副承旨未差。同副承旨李泰永魂宮直。注書金孝建仕一員未差。假注書金祖淳仕直。事變假注書尹光顔魂宮直。
정조 10년
以修撰朴基正。副修撰尹序東牌不進罷職傳旨。傳于李秉模曰。只推。
정조 10년
李秉模。以弘文館言啓曰。修撰朴基正。副修撰尹序東。旣有只推之命。副修撰李太亨。連呈辭單。不爲行公。竝卽牌招察任。何如。傳曰。允。
정조 10년
以修撰朴基正。副修撰尹序東李太亨牌不進罷職傳旨。傳于李祖承曰。只推。
정조 10년
趙興鎭。以吏曹言啓曰。光陵參奉李行祥。除拜後過限未肅拜。依例改差。何如。傳曰。允。
정조 10년
李祖承。以禮曹言啓曰。卽接奉常寺所報。則今此王世子神主。發靷前期三日造成。權安。吉時推擇。以送云矣。卽令日官推擇。則今閏七月十六日辰時爲吉云。以此日時。知委擧行。而依前啓下。本曹堂上及奉常寺提調。同爲奉審後。仍爲權安于爲善堂之意。敢啓。傳曰。知道。十八日陪進後。不必權安幨次。直爲入奉靈座。節目改磨鍊以入。可也。
정조 10년
李祖承。以墓所都監都提調意啓曰。今日午時量。壙中三面旁灰畢築後。橫臺板上面築灰。仍爲始役之意。敢啓。傳曰。知道。
정조 10년
李祖承。以墓所都監都提調意啓曰。今日申時量。壙中天灰。限金井畢築。金井機仍爲撤去後。覆釜形始役之意。敢啓。傳曰。知道。
정조 10년
趙興鎭。以兵曹言啓曰。明禮門北邊宮墻舊築六間頹圮處。丹鳳門東邊宮墻舊土築半間許缺落處。內司僕南邊宮墻舊築二間頹圮處。明日自三軍門。始役改築事。草記允下。而丹鳳門東邊缺落處。連接將頹。舊墻七間半及內司僕南邊頹圮處。連接將頹。舊墻六間許。撤毁改築云。撤毁處。旣已稍廣。則不可無加定把守。令該軍門入直軍。量宜除出。限畢築間。與前把守軍。合力守直。而亦令紫門監。以杻把子堅實。圍排於所築墻內之意。分付。何如。傳曰。允。
정조 10년
趙興鎭。以兵曹言啓曰。卽接東所衛將尹在復牒報。則弘化門左右邊十字閣。連續月廊訓局軍兵入直所。椽木道里腐傷處。自戶曹今方修改。而外壁築墻。雖不撤毁。今日內勢難畢役云。限畢役間。弘化門入直軍。令該營量宜除出。各別守直之意。分付。何如。傳曰。允。
정조 10년
趙興鎭。以司僕寺一二提調意啓曰。今此文孝世子發靷時。各差備入把馬磨鍊。別單書入之意。敢啓。傳曰。知道。
정조 10년
趙興鎭。以訓鍊都監言啓曰。弘化門左右邊十字閣。連續月廊椽木道里腐傷處。自戶曹今方修改。而外壁築墻。雖不撤毁。今日內勢難畢役。限修築間。弘化門入直軍。令該營量宜除出。各別守直事。自兵曹草記矣。弘化門入直軍二十名。將校率領。嚴加守直之意。敢啓。傳曰。知道。
정조 10년
趙興鎭。以御營廳言啓曰。本廳字內丹鳳門東邊宮墻半間缺落處。連接將頹處七間半及內司僕南邊宮墻二間頹圮處。連接將頹處六間。明日爲始。撤毁改築。而撤毁處旣已稍廣。則不可無加定把守。令該軍門各其字內入直軍。量宜除出。與前把守軍。合力守直事。自兵曹草記矣。今此兩處把守軍。以東營入直軍。竝爲出用。則餘數不多。宮墻外巡邏。勢難分排。內司僕南邊。則東營入直軍十名除出。與前把守軍十名。合力守直。丹鳳門東邊則新營入直軍二十名除出。將官率領。限畢築間。晝夜輪回。嚴加守直。而前把守軍四名。還入東營直所之意。敢啓。傳曰。知道。
정조 10년
李祖承。以義禁府言啓曰。保放罪人蔡敏恭。還囚捧供之意。敢啓。傳曰。知道。
정조 10년
趙興鎭。以義禁府言啓曰。時囚罪人洪尙德。考律勘放。李錫觀。依同罪他囚例。草記勘放事。命下矣。洪尙德。忠淸監司金光默狀啓。據戶曹覆啓內。雖無濫載。過限裝發。極爲駭然。罪取考律文。則大典通編漕轉條有曰。漕船晩時裝發過一朔。禁錮十年云矣。洪尙德禁錮十年。放。李錫觀。平安監司趙㻐狀啓內。還穀事體。何等重大。而七百六十石逋欠。極爲痛駭。罪取考律文。則大明律錢糧互相覺察條有曰。倉庫官吏庫子斗級。若侵欺借貸係官錢糧。而失覺察者。杖一百。大典通編推斷條有曰。犯私罪杖一百決杖。告身盡行追奪。雜令條有曰。王府決杖者。代以金贖云矣。李錫觀。杖一百收贖。告身盡行追奪。而依前勘同罪他囚例。杖一百。以公罪收贖。放送。何如。傳曰。允。如有功議。各減一等。
정조 10년
李祖承。以義禁府言啓曰。洪尙德十年禁錮。李錫觀。杖一百以公罪收贖事。照律草記批旨內。如有功議。各減一等事。命下矣。李錫觀祖震一。楊武原從功臣云。功減一等。杖九十收贖。而洪尙德則禁錮。無功議減等之例矣。敢啓。傳曰。知道。
정조 10년
義禁府啓目。忠淸前水虞候柳晦。原情云云。傳旨問目內辭緣。泛稱遲晩。所當請刑是白乎矣。曾經宣傳官。勿爲請刑。載在大典通編。議處。何如。判付啓。依允。又啓目。北靑前府事鄭益祚。原情云云。問目內辭緣。泛稱遲晩。所當請刑是白乎矣。曾經侍從。勿爲請刑。載在大典通編。議處。何如。判付啓。依允。
정조 10년
丙午閏七月初三日未時。上御重熙堂。軍士房承旨入侍時。右承旨趙興鎭。假注書金祖淳。記事官李崑秀尹行任。以次進伏訖。以忠淸道香祝入來時。通化門門稟。上曰。除標信開門入之。此後諸道香祝之來到者。亦皆依此入之。而自政院入稟事。分付。賤臣承命出傳。上曰。日氣可謂極熱。禮葬時。若如此。則誠可悶也。興鎭曰。晩熱本來如此。然早暮則頗有涼意。其時似當夬涼矣。上曰。承旨今日當坐直乎。興鎭曰。當坐直矣。命退。承史以次退出。
정조 10년
行都承旨李秉模內閣直。左承旨李亨元魂宮直。右承旨趙興鎭坐直。左副承旨李祖承坐直。右副承旨未差。同副承旨李泰永坐。注書金孝建仕一員未差。假注書金祖淳仕直。事變假注書尹光顔魂宮直。
정조 10년
李秉模啓曰。刑曹判書徐浩修。除拜後過三日不爲出肅。依定式推考警責。仍卽牌招察任。何如。傳曰。允。
정조 10년
李泰永啓曰。大司憲尹承烈。執義李師濂。掌令姜忱朴行淳。持平宋翼孝鄭來百。牌招啓辭未下。監察茶時之意。敢啓。傳曰。知道。
정조 10년
傳于李泰永曰。魂宮都監堂郞。墓所都監堂郞入侍。
정조 10년
趙興鎭啓曰。明日次對。兩司無進參之員。未肅拜呈告人員。竝待開門牌招。何如。傳曰。允。
정조 10년
咸鏡監司狀啓。今七月令薦新生鰱魚。節序差早。莫重薦新進上。累次差退。不勝惶恐待罪事。傳于李祖承曰。勿待罪事。回諭。
정조 10년
李泰永。以弘文館言啓曰。修撰朴基正。副修撰李太亨尹序東。旣有只推之命。竝卽牌招察任。何如。傳曰。允。
정조 10년
李秉模。以禮葬都監都提調意啓曰。以墓所道路橋梁摘奸事。本都監堂上都廳郞廳與頓遞使兵曹郞廳工曹郞廳繕工監提調各一員。明日先肅拜。再明日進去之意。敢啓。傳曰。今番道里至近。別無摘奸之事。此一款。除之。可也。
정조 10년
趙興鎭。以墓所都監都提調意啓曰。今日辰時量。覆釜形完築後。半月成墳。始役之意。敢啓。傳曰。知道。
정조 10년
李秉模。以墓所都監都提調意啓曰。丁字閣月臺前。正路築階後。磗石排鋪之意。敢啓。傳曰。知道。
정조 10년
趙興鎭。以墓所都監都提調意啓曰。依下敎。退壙長廣。尺量圖寫。所排物種。別單書進。而戊申壬申兩年儀軌所載。一體到錄以入之意。敢啓。傳曰。一依具所元所傳筵敎。擧行。可也。
정조 10년
李祖承。以墓所都監都提調意啓曰。卽者濟州民人三十名。來願付役矣。自願軍勿許。旣有特敎。故前後自願付役者。一例不許。而至於島民之涉海遠赴。勢難自下退送。姑令留待。以俟處分之意。敢啓。傳曰。知道。曾於丙申年。因山赴役後。慰諭渠輩後。勿涉海遠赴矣。今又有此來赴。自願軍雖勿許赴。爲難强令虛還。特付一日之役。待畢役入送。則當依庚子丁丑庚戌丙申等年例。招問疾苦。仍饋酒果。給回糧資。令該房該廳考例等待。可也。
정조 10년
義禁府啓目。淸河縣監蔡敏恭原情云云。傳旨內辭緣。泛稱遲晩。刑推得情。何如。判付啓。除刑推議處爲良如敎。
정조 10년
義禁府啓目。粘向前蔡敏恭議處云云。以此照律。何如。判付啓。依允。又啓目。向前鄭益祚議處云云。以此照律。何如。判付啓。依允。又啓目。粘向前柳晦源議處云云。以此照律。何如。判付啓。依允。